《姜子平郑华父见访留饮月下》
宋代·赵汝燧

敲门者谁子，二豪姜与郑。扬袖入长揖，掀髯略常敬。

于时月当阶，籁声断四听。展席交股坐，剧谈飞舌竞。

恃侠争誉己，拈卷索分韵。呼儿注老瓦，酒力快辛硬。

膻荤屏俗馔，梨栗错村饤。杯行无不釂，恐犯诗坛令。

作者简介：（1172—1246）名或作汝燧。宋宗室，居袁州，字明翁，号野谷。宁宗嘉泰二年进士。主东阳县簿，迁湖南刑司狱干官，改知临川县。监镇江府榷货务，年课羡三十万。迁知郴州。历湖南宪漕，以刑部郎官召对，再差知温州。博记工文，尤长于诗，为江湖派诗人。有《野谷诗稿》。